Anders Wiklöf

Erik Anders Wiklöf (s. 25. heinäkuuta 1946 Maarianhamina) on ahvenanmaalainen liikemies. Wiklöf on kauppaneuvos ja taloustieteen kunniatohtori. Hän on Ahvenanmaan vaikutusvaltaisimpia ja varakkaimpia henkilöitä.
Wiklöf tunnetaan myös lempinimellä "Ahvenanmaan kuningas".
Tausta.
Wiklöf on koulutukseltaan kokki. Hän loi omaisuutensa käytännössä katsoen tyhjästä. Hänen isänsä oli muuttanut Pohjanmaalta Ahvenanmaalle. Isä oli ammatiltaan muurari ja äiti 30-vuotiaana sokeutunut hieroja.
Liikemiehenä.
Wiklöf aloitti bisneksen teon Ahvenanmaalla varaosa- ja autokaupasta ja myi muun muassa Vehon edustajana Mercedes-Benz- ja BMW-autoja. Vehon omistaja Dieter Aminoff antoi luvan toimia Vehon edustajana. Sijoittajaksi Wiklöf kasvoi Birka Linen myötä, jonka suuromistajiin hän kuului kunnes realisoi omistuksensa. Wiklöf Holdingin toimialoja yhdisti aluksi kauppa, mutta sittemmin mukaan tulivat hallien rakentaminen ja pelastushelikopterit. Marraskuussa 2010 kerrottiin, että Wiklöfin omistama kauppaketju Mathias Eriksson ostaa Ahvenanmaan suurimman tavaratalon Erik Mattssonin.
Wiklöfin konserni Wiklöf Holding on Pohjoismaiden suurin yhden henkilön sataprosenttisesti omistama yritys. Se työllisti vuonna 2018 yli 600 henkilöä, ja liikevaihto on noin 350 miljoonaa euroa. Wiklöf on myös Ålandsbankenin suuromistaja ja pankin hallituksen jäsen vuodesta 2006.
Mesenaatti ja hyväntekijä.
Wiklöf tunnetaan laajasta hyväntekeväisyystyöstään. Hän on pohjoismaisen hyvinvointivaltion kannattaja.
Wiklöf on rakennuttanut yksityisesti täysimittaisen tennisareenan lähelle Maarianhaminaa ja lähes 2 000-paikkaisen amfiteatterin Ahvenanmaan ulkosaariston Järsön saarelle, jossa sijaitsee myös perheen kesäpaikka. Hän on tukenut myös avokätisesti suomalaista, erityisesti ahvenanmaalaista jalkapalloa. Vuonna 2005 osittain Wiklöfin tuella kunnostettu Maarianhaminassa sijaitseva jalkapallostadion nimettiin Wiklöf Holding Arenaksi. 
Tammikuussa 2009 Wiklöf avusti talousvaikeuksissa olevaa pietarsaarelaista jalkapalloseura FF Jaroa. Pietarsaaren lähistölle Pedersören Sursikin koulukeskuksen yhteyteen rakennettiin 2008 myös Anders Wiklöf Arena -niminen jäähalli. Hallin teräsrungon toimitti Wiklöf Holdingin tytäryhtiö Best-Hall. Wiklöfin juuret ovat Pedersören Leppälahdella ().
Joulukuussa 2009 Wiklöf lahjoitti 200 000 euroa Åbo Akademille.
Wiklöfin aloitteesta perustettiin vuonna 1989 Itämerisäätiö (myös Östersjöfonden, Stiftelsen Ålandsfonden för Östersjöns framtid), jonka tavoitteena on puhdas Itämeri. Yksityishenkilöiden ja yritysten tukema säätiö on jakanut toimintavuosiensa aikana satoja tuhansia euroja palkintorahaa eri tahoille, jotka ovat parantaneet toimillaan Itämeren tilaa.
Taidekokoelma.
Wiklöfillä on erittäin mittava henkilökohtainen taidekokoelma. Vuonna 2005 hän osti ruotsalaistaiteilija Peter Dahlin teoksen "Stolta stad" 5,7 miljoonalla kruunulla (noin 620 000 euroa), joka oli sillä hetkellä suurin ruotsalaisesta nykytaiteen taulusta maksettu hinta. Joulukuussa 2004 hän puolestaan osti erään Ruotsin tunnetuimman taideteoksen, Carl Larssonin "Midvinterblot"-maalauksen luonnoksen yli kolmella miljoonalla kruunulla (noin 320 000 euroa). Wiklöf osti ensimmäisen taideteoksensa 1980-luvulla kun hän osti Karl Emanuel Janssonin vuonna 1865 maalaaman teoksen nimeltä "Aftonarbete i en ålandsk stuga".
Yksi Wiklöfin kohua herättävimmistä hankinnoistaan on hänen vuonna 2003 ostamansa suomalaistaiteilija Ellen Thesleffin "Kaiku"-teos, jonka hinta nousi 500 000 euroon.
Joulukuussa 2007 Wiklöf osti Eero Järnefeltin kultakauden öljymaalauksen "Pyykkiranta" 630 000 eurolla, mikä teki siitä kaikkien aikojen kolmanneksi kalleimman suomalaistaideteoksen. Ainoastaan kahdesta Helene Schjerfbeckin teoksesta oli maksettu tuolloin enemmän. Joulukuussa 2017 Wiklöf osti Albert Edelfeltin maalauksen "Ristiäissaatto" 637 000 eurolla. Se on korkein online-huutokaupassa maksettu hinta Suomessa. Tiettävästi mitään muuta Edelfeltin työtä ei ole Suomessa myyty kalliimmalla. Wiklöfin kokoelmat sisältävät niin ikään Schjerfbeckin taidetta, kuten myös kuulujen ruotsalaistaiteilijoiden Anders Zornin ja prinssi Eugenin töitä sekä ahvenanmaalaisen Önningebyn taiteilijasiirtokunnan maalarien töitä.
Yksityiselämä.
Anders Wiklöf on naimisissa Rita Wiklöfin kanssa. Parilla ei ole omia lapsia, mutta Wiklöf on kertonut olevansa läheinen veljenpoikansa kanssa.
Wiklöf omistaa Andersudden alueen, jossa on muun muassa 700-neliöinen talo, tennisareena ja yksityinen taidegalleria.
Kunnianosoituksia.
Vuonna 2008 Wiklöf nimitettiin Åbo Akademin kunniatohtoriksi.